VYKONÁVACIE NARIADENIE KOMISIE (EÚ) 2019/2147

z 28. novembra 2019,

ktorým sa mení a opravuje vykonávacie nariadenie (EÚ) 2018/659 o podmienkach vstupu živých zvierat čeľade koňovité a spermy, vajíčok a embryí zvierat čeľade koňovité do Únie

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 3 ods. 2 a článok 9 ods. 1 písm. c),

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v oddiele I prílohy A k smernici 90/425/EHS, a na ich dovoz do Spoločenstva (2), a najmä na jej článok 17 ods. 3,

so zreteľom na smernicu Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (3), a najmä na jej článok 2 písm. i), článok 12 ods. 1, 4 a 5, článok 13 ods. 2 a články 15, 16, 17 a 19,

keďže:

(1) V článku 9 ods. 1 písm. c) smernice 91/496/EHS sa stanovuje, že na účely tranzitu z jednej tretej krajiny do ďalšej alebo do tejto istej tretej krajiny zvieratá poskytujú zdravotné záruky Únie, ktoré sa považujú za minimálne rovnocenné so zárukami stanovenými pre obchod s takýmito zvieratami v rámci Únie.

(2) V článku 17 ods. 2 smernice 92/65/EHS sa stanovuje, že dovoz spermy, vajíčok a embryí by sa mal povoliť len v prípade, ak takéto zárodočné produkty pochádzajú z tretích krajín uvedených v zozname a zo schválených staníc na odber a skladovanie alebo od tímov na odber a produkciu, ktoré poskytujú záruky aspoň rovnocenné tým, ktoré sa stanovujú v kapitole I prílohy D k uvedenej smernici.

(3) V smernici 2009/156/ES sa stanovujú požiadavky na zdravie zvierat, ktorými sa upravuje dovoz zvierat čeľade koňovité do Únie. Stanovuje sa v nej, že do Únie sa smú dovážať len tie zvieratá čeľade koňovité, ktoré pochádzajú z tretej krajiny alebo územnej časti tretej krajiny, ktorá je uvedená v zozname tretích krajín zostavenom v súlade s uvedenou smernicou.

(4) Vo vykonávacom nariadení Komisie (EÚ) 2018/659 (4) sa stanovujú podmienky vstupu zvierat čeľade koňovité a spermy, vajíčok a embryí zvierat čeľade koňovité do Únie a stanovuje sa zoznam tretích krajín, z ktorých členské štáty povolia vstup zvierat čeľade koňovité a ich spermy, vajíčok a embryí do Únie, ako aj podmienky týkajúce sa zdravia zvierat a veterinárnej certifikácie takýchto vstupov.

(5) Vo vykonávacom nariadení (EÚ) 2018/659 sa stanovujú aj postupy týkajúce sa zmeny dočasného vstupu na trvalý vstup, čo si vyžaduje viacero záznamov v časti III spoločného veterinárneho dokladu o vstupe (CVED) v systéme TRACES s cieľom ukončiť status dočasného vstupu. Možnosť vykonať viacero záznamov v časti III CVED, ktorá je potrebná na uskutočnenie postupu opísaného v článku 19 vykonávacieho nariadenia (EÚ) 2018/659, sa však v súčasnej verzii systému TRACES nenachádza a k dispozícii bude len v jednotnom vstupnom zdravotnom doklade (CHED), ktorý Komisia zavedie v súlade s článkom 58 nariadenia (EÚ) 2017/625 (5), ktoré sa začne uplatňovať 14. decembra 2019, v rámci vývoja systému riadenia informácií pre úradné kontroly (IMSOC). Preto treba odložiť uplatňovanie článku 19 ods. 2 písm. a) do uvedeného dátumu.

(6) Vstup spermy, vajíčok a embryí zvierat čeľade koňovité do Únie sa môže povoliť z tretích krajín alebo z častí územia tretích krajín, z ktorých je povolený vstup zvierat čeľade koňovité, za predpokladu, že zásielka je odoslaná zo schválenej inseminačnej stanice na odber alebo skladovanie spermy uvedenej v zozname v súlade s článkom 17 ods. 3 písm. b) smernice 92/65/EHS a je k nej priložený zdravotný certifikát. Z prílohy I k vykonávaciemu nariadeniu (EÚ) 2018/659 vyplýva, že vstup spermy z Barbadosu, Bermúd, Bolívie a Turecka do Únie je povolený. Tieto krajiny však nemajú schválené inseminačné stanice na odber spermy. Príloha I k nariadeniu by sa preto mala opraviť a malo by sa v nej uviesť, že vstup spermy zvierat čeľade koňovité z uvedených krajín do Únie sa nepovoľuje, kým sa neschváli aspoň jedna inseminačná stanica na odber spermy.

(7) Katar predložil dokumentáciu o schválení inseminačnej stanice na odber spermy v súlade s článkom 17 ods. 2 písm. b) bodu ii) smernice 92/65/EHS a táto inseminačná stanica na odber spermy bola zaradená do zoznamu 10. marca 2017 (6). Z prílohy I k vykonávaciemu nariadeniu (EÚ) 2018/659 je však zrejmé, že dovoz spermy odobratej registrovaným koňom v Katare nie je povolený. Preto je vhodné opraviť prílohu I k vykonávaciemu nariadeniu (EÚ) 2018/659 tak, aby sa v nej uvádzalo, že dovoz spermy odobratej registrovaným koňom v Katare je povolený.

(8) Záznamy týkajúce sa Barbadosu, Bermúd, Bolívie, Turecka a Kataru v prílohe I k vykonávaciemu nariadeniu (EÚ) 2018/659 by sa preto mali zodpovedajúcim spôsobom opraviť.

(9) Z najnovších informácií z Brazílie o sopľavke vyplýva, že určité časti územia Brazílie už nie sú bez výskytu sopľavky. V dôsledku toho by sa mal pozastaviť vstup zvierat čeľade koňovité a spermy, vajíčok a embryí zvierat čeľade koňovité z častí územia Brazílie, ktoré už nie sú bez výskytu sopľavky.

(10) Na základe auditu, ktorý Únia vykonala v Mexiku (7), bol vstup zvierat čeľade koňovité a spermy, vajíčok a embryí zvierat čeľade koňovité pozastavený vykonávacím rozhodnutím Komisie 2013/167/EÚ (8). Mexické orgány následne poskytli informácie, ktoré primerane zohľadňujú odporúčania vydané na základe auditu. Preto je vhodné povoliť vstup registrovaných zvierat čeľade koňovité a zvierat čeľade koňovité na chov a produkciu, ako aj spermy registrovaných koní z tých častí územia Mexika, z ktorých bol vstup takýchto komodít pozastavený.

(11) Treba používať nový oficiálny názov „Severné Macedónsko“.

(12) Záznam týkajúci sa Nórska by sa mal z prílohy I k vykonávaciemu nariadeniu (EÚ) 2018/659 vypustiť, aby sa zohľadnilo jeho postavenie ako krajiny Európskeho hospodárskeho priestoru.

(13) Kuvajt informoval Komisiu 25. júla 2019 o dvoch prípadoch sopľavky (Burkholderia mallei) registrovaných koní držaných v karanténe pred vývozom do Únie. Kuvajt okamžite pozastavil vývoz registrovaných koní do Únie a prijal potrebné opatrenia na dohľad a kontrolu. Vstup registrovaných koní z Kuvajtu do Únie by sa mal preto pozastaviť na obdobie aspoň 6 mesiacov.

(14) Je potrebná aktualizácia poznámok pod čiarou v prílohe I k vykonávaciemu nariadeniu (EÚ) 2018/659. V záujme zrozumiteľnosti je vhodné nahradiť celú prílohu I.

(15) Vykonávacie nariadenie (EÚ) 2018/659 bolo konsolidované a opravené vykonávacím nariadením Komisie (EÚ) 2018/1301 (9). V dôsledku formátovacej chyby v bode II.3.8 potvrdenia o zdraví a dobrých životných podmienkach zvieraťa obsahuje vzorový zdravotný certifikát na dočasný vstup v časti 1 oddiele A prílohy II prísnejšie požiadavky týkajúce sa japonskej encefalitídy, než sú požiadavky stanovené v zdravotnom certifikáte pre tranzit a zdravotnom certifikáte pre trvalý vstup, čím sa vytvárajú dodatočné zdravotné obmedzenia. Táto chyba by sa mala opraviť, aby sa na dočasný vstup registrovaných koní, ako aj na tranzit a trvalý vstup zvierat čeľade koňovité vzťahovali rovnaké požiadavky týkajúce sa japonskej encefalitídy.

(16) V režime testovania na východnú a západnú encefalomyelitídu koní v zdravotných certifikátoch v častiach 1 a 3 prílohy II k vykonávaciemu nariadeniu (EÚ) 2018/659 sa nezohľadňuje v dostatočnej miere premiestňovanie žriebät narodených séropozitívnym matkám, ani zotavenie z predchádzajúcej infekcie, a preto by sa mal odkaz na predchádzajúce očkovanie ako príčinu sérokonverzie odstrániť.

(17) V minulosti sa z krajín, v ktorých sa vyskytla japonská encefalitída, nedovážali na zabitie žiadne zvieratá čeľade koňovité. Vzhľadom na rozšírenie tejto choroby do nových oblastí je vhodné stanoviť opatrenia na zmiernenie rizika týkajúceho sa tejto choroby, a to aj v súvislosti so vstupom zásielok zvierat čeľade koňovité určených na zabitie. Preto treba zodpovedajúcim spôsobom zmeniť zdravotné certifikáty stanovené v časti 3 oddiele B prílohy II k vykonávaciemu nariadeniu (EÚ) 2018/659.

(18) Na základe uistení zo strany Svetovej organizácie pre zdravie zvierat (OIE) a niektorých tretích krajín, ktoré OIE úradne uznala za krajiny bez výskytu afrického moru koní, je vhodné zjednodušiť podmienky karantény a testovania, ktoré majú spĺňať registrované kone vstupujúce do Únie z týchto krajín. Preto treba zodpovedajúcim spôsobom zmeniť zdravotné certifikáty stanovené v časti 1 a v časti 3 oddiele A prílohy II k vykonávaciemu nariadeniu (EÚ) 2018/659.

(19) V názve vzoru zdravotného certifikátu pre opätovný vstup registrovaných koní po dočasnom vývoze do tretích krajín na konkrétne súťaže uvedené v stĺpci 16 tabuľky v prílohe I sa vynechal odkaz na konkrétnu sériu súťaží (LG Global Champions Tour). Okrem toho treba objasniť rozsah iných sérií jazdeckých podujatí, najmä „Amerických hier“. Z dôvodu právnej zrozumiteľnosti preto treba zodpovedajúcim spôsobom nahradiť časť 2 oddiel B kapitolu 1 prílohy II k vykonávaciemu nariadeniu (EÚ) 2018/659.

(20) Vykonávacie nariadenie (EÚ) 2018/659 by sa preto malo zodpovedajúcim spôsobom zmeniť.

(21) S cieľom zabrániť negatívnemu vplyvu na obchod treba stanoviť prechodné obdobie do 31. decembra 2019, počas ktorého sa akceptujú zdravotné certifikáty vydané v súlade s vykonávacím nariadením (EÚ) 2018/659 zmeneným nariadením (EÚ) 2018/1301, ak sú vydané pred 22. decembrom 2019.

(22) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Vykonávacie nariadenie (EÚ) 2018/659 sa mení a opravuje takto: 1. V článku 24 sa tretí pododsek nahrádza takto: „Článok 16 ods. 1 písm. b) bod iii), článok 16 ods. 2 písm. b), c) a d), článok 16 ods. 3, článok 16 ods. 4 písm. a) a b), článok 16 ods. 5, článok 17 ods. 1 písm. d) a článok 19 ods. 2 písm. a) sa však uplatňujú od 14. decembra 2019.“ 2. Tabuľka v prílohe I obsahujúca zoznam tretích krajín a poznámky pod čiarou sa nahrádza textom uvedeným v prílohe I k tomuto nariadeniu. 3. Príloha II sa mení a opravuje v súlade s prílohou II k tomuto nariadeniu.

Článok 2 Členské štáty povolia do 31. decembra 2019 vstup zvierat čeľade koňovité do Únie spolu s príslušným zdravotným certifikátom vyhotoveným v súlade so vzorovými zdravotnými certifikátmi stanovenými v časti 1, v časti 2 oddiele B kapitole 1 alebo v časti 3 prílohy II k vykonávaciemu nariadeniu (EÚ) 2018/659 zmenenému vykonávacím nariadením (EÚ) 2018/1301, ak bol príslušný zdravotný certifikát vydaný pred 22. decembrom 2019.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 28. novembra 2019 Za Komisiu predseda Jean-Claude JUNCKER

(1) Ú. v. ES L 268, 24.9.1991, s. 56.

(2) Ú. v. ES L 268, 14.9.1992, s. 54.

(3) Ú. v. EÚ L 192, 23.7.2010, s. 1.

(4) Vykonávacie nariadenie Komisie (EÚ) 2018/659 z 12. apríla 2018 o podmienkach vstupu živých zvierat čeľade koňovité a spermy, vajíčok a embryí zvierat čeľade koňovité do Únie (Ú. v. EÚ L 110, 30.4.2018, s. 1).

(5) Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (Ú. v. EÚ L 95, 7.4.2017, s. 1).

(6) https://ec.europa.eu/food/animals/semen/equine_en.

(7) http://ec.europa.eu/food/audits-analysis/audit_reports/details.cfm?rep_id=2948.

(8) Vykonávacie rozhodnutie Komisie 2013/167/EÚ z 3. apríla 2013, ktorým sa mení príloha I k rozhodnutiu 2004/211/ES, pokiaľ ide o záznam týkajúci sa Mexika v zozname tretích krajín a ich častí, z ktorých sa povoľuje dovoz živých zvierat čeľade koňovité a spermy, vajíčok a embryí druhov čeľade koňovité do Únie (Ú. v. EÚ L 95, 5.4.2013, s. 19).

(9) Vykonávacie nariadenie Komisie (EÚ) 2018/1301 z 27. septembra 2018, ktorým sa mení vykonávacie nariadenie (EÚ) 2018/659 o podmienkach vstupu živých zvierat čeľade koňovité a spermy, vajíčok a embryí zvierat čeľade koňovité do Únie (Ú. v. EÚ L 244, 28.9.2018, s. 10).